b'\n_START_ARTICLE_\nKustaa Aadolfin leivos\n_START_PARAGRAPH_\nKustaa Aadolfin leivos (ruots. Gustaf Adolfsbakelse) on ruotsalainen ajankohtaisleivonnainen, joka liittyy vuosittain kuningas Kustaa II Aadolfin kuolinp\xc3\xa4iv\xc3\xa4n\xc3\xa4 6. marraskuuta 1632 vietett\xc3\xa4v\xc3\xa4\xc3\xa4n muistop\xc3\xa4iv\xc3\xa4\xc3\xa4n. _NEWLINE_Ensimm\xc3\xa4isen t\xc3\xa4t\xc3\xa4 nime\xc3\xa4 kantaneen leivoksen loi vuonna 1909 G\xc3\xb6teborgissa sijainneen leipomo Br\xc3\xa4utigamsin omistaja kondiittori Carl Br\xc3\xa4utigam, joka halusi kunnioittaa kaupungin perustajan muistoa. Leivoksen pintaa koristava reliefikuva saattaa kuitenkin olla per\xc3\xa4isin 1890-luvulta. Kondiittorisuku Arnholt katsoo olevansa kuninkaan p\xc3\xa4\xc3\xa4t\xc3\xa4 esitt\xc3\xa4v\xc3\xa4n suklaakohokuvan luoja._NEWLINE_Perinteisen Kustaa Aadolfin leivoksen tunnistaa pintaa koristavasta Kustaa II Aadolfin korkokuvasta. Koristeen valmistamiseen k\xc3\xa4ytet\xc3\xa4\xc3\xa4n yleens\xc3\xa4 marsipaania tai suklaata. Leivos on yleens\xc3\xa4 neliskulmainen, mutta eri leipomoiden tuotteiden muoto, valmistusaineet, ty\xc3\xb6tavat ja koristelu vaihtelevat suuresti. G\xc3\xb6teborgissa valmistettiin 16 erilaista leivosta, jotka kaikki oli koristeltu kuninkaan reliefill\xc3\xa4._NEWLINE_Alkuper\xc3\xa4isimp\xc3\xa4n\xc3\xa4 pidet\xc3\xa4\xc3\xa4n suklaalta ja sitruunalta maistuvia Kustaa Aadolfin leivoksia, joissa on sokerikakkupohjien v\xc3\xa4liss\xc3\xa4 voikreemi\xc3\xa4 ja kaikki leivosten n\xc3\xa4kyv\xc3\xa4t pinnat kuorrutettuja. Vuonna 2003 j\xc3\xa4rjestettiin kuitenkin kilpailu leivoksen uudistamiseksi niin, ett\xc3\xa4 valmistuksessa k\xc3\xa4ytett\xc3\xa4isiin 1600-luvun valmistusaineita. Voittajaksi valittu leivonnainen muistuttaa muodoltaan kruunua._NEWLINE_Kustaa Aadolfin leivokset ovat Ruotsissa hyvin suosittuja. Vuonna 1936 valmistettiin yksin Br\xc3\xa4utigamin konditoriassa 8\xc2\xa0000 Kustaa Aadolfin leivosta yhden p\xc3\xa4iv\xc3\xa4n aikana. 1950-luvulla niit\xc3\xa4 voitiin ostaa 43 kaupungissa, ja nykyisin menekin arvellaan olevan kymmeni\xc3\xa4 tuhansia.'